b'\n_START_ARTICLE_\nIvo Polan\xc4\x8di\xc4\x8d\n_START_SECTION_\n\xc5\xbdivljenjepis\n_START_PARAGRAPH_\nIvo Polan\xc4\x8di\xc4\x8d je od tretjega leta z mamo in bratom Lovrom \xc5\xbeivel v Mariboru. V \xc5\xa1olskem letu 1935/36 je s prav dobrim uspehom kon\xc4\x8dal 4. b razred I. de\xc5\xa1ke me\xc5\xa1\xc4\x8danske \xc5\xa1ole, ki je imela prostore na Krekovi ulici 1. V Kranju se je iz\xc5\xa1olal za tekstilnega tehnika in se zaposlil v tekstilni tovarni Thoma. Postal je \xc4\x8dlan komunisti\xc4\x8dne partije Jugoslavije in o\xc5\xbeji sodelavec Milo\xc5\xa1a Zidan\xc5\xa1ka. Leta 1940 so ga zaprli, ker je delil letake s komunisti\xc4\x8dnimi idejami. V za\xc4\x8detku druge svetovne vojne 1941. leta je od\xc5\xa1el med prvimi v partizane in se priklju\xc4\x8dil Pohorski \xc4\x8deti, ki je delovala v akcijah v Ribnici na Pohorju (15. avgust 1941), na Klopnem vrhu (17. september 1941), v \xc5\xa0o\xc5\xa1tanju (8. oktober 1941). S 1. \xc5\xa1tajerskim bataljonom se je bojeval na obmo\xc4\x8dju Bre\xc5\xbeic in kot kurir prihajal v Celje in Maribor. 29. oktobra 1941 je moral v Celje na javko, kjer se je v sla\xc5\xa1\xc4\x8di\xc4\x8darni Gole\xc5\xbe sestal z Milo\xc5\xa1em Zidan\xc5\xa1kom. Izdana sta bila, Zidan\xc5\xa1ku je uspelo uiti, Iva pa so Nemci ujeli. Na poti v zapor jim je sku\xc5\xa1al pobegniti, a so nanj streljali in ga ubili._NEWLINE_Njegova mama, Julka Polan\xc4\x8di\xc4\x8d se je svojega sina spominjala kot veselega fanta, ki je rad pel. Ivo je obiskoval te\xc4\x8daj za pevovodje, v gledali\xc5\xa1ki skupini Vzajemnost je igral v igri Voda s planine in bil je \xc4\x8dlan prvega Slovenskega \xc5\xa1portnega kluba Maribor. Imel je dekle, s katerim je njegova mati prijateljevala \xc5\xa1e po njegovi smrti.'